《郡名诗呈吕元钧五首 其五》
宋代·孔平仲

吕公杞梓材，自是栋梁质。岷山岩谷邃，蜀锦机杼密。

含章同豹隐，荣进异蠖屈。兴起自艰微，败席代门荜。

扬庭挺科两，许国操心一。理财务廉约，持宪从宽佚。

言动肃以舒，丝纶蔚成帙。琐围使辽土，政府论仪物。

陈郡剖侯封，潞郊纾守绂。今栖重湖外，久矣齐得失。

高吟贻华莞，静鼓云和瑟。知音旷寰宇，自养融心骨。

冥鸿难遂去，塞马有归日。会见促召还，忻欢投枣栗。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。